Oliesoektog: Publiek moet sê oor seismiese opnames - Omgewing - Republikein
Monday, May 10th, 10:47:28
Oliesoektog: Publiek moet sê oor seismiese opnames
ReconAfrica-verslag by Omgewingskommissaris
12 April 2021 | Omgewing
Ronelle Rademeyer – Die Kanadese olie- en gasmaatskappy Reconnaissance Energy Africa (ReconAfrica) se ondersoek na wat die impak van sy voorgenome tweedimensionele (2D) seismiese opnames op die omgewing in die Kavango sal wees, is afgehandel.
Die ministerie van die omgewing, bosbou en toerisme het Saterdag in 'n verklaring gesê die omgewingsimpakstudie (EIA), die voorlopige omgewingsbestuursplan (EMP) en die nodige aanvullende dokumente is by die Omgewingskommissaris, mnr. Timoteus Mufeti, ingedien.
Dit vorm deel van ReconAfrica se aansoek vir 'n omgewingsklaringsertifikaat (ECC). Daarsonder kan hy nie met die seismiese opnames voortgaan nie.
ReconAfrica het dr. Sindila Mwiya van Risk-Based Solutions aangestel om die ondersoek te doen en die nodige dokumente vir die aansoek (vir 'n ECC) voor te berei.
ReconAfrica, wat nog nooit tevore 'n olie- en gasbron ontgin het nie, voer aan elektromagnetiese data toon die noordoostelike deel van Namibië en die noordwestelike deel van Botswana wat grens aan die Okavango-delta – 'n wêrelderfenisgebied – beskik oor 'n sedimentêre kom met olie- en gasvolumes gelykstaande aan die Midland-kom in Texas in die VSA.
ReconAfrica het reeds begin om drie stratigrafiese gate te boor om die geografie van die aardkors te ontleed. Die seismiese opnames is die tweede stap in sy oliesoektog.
Mwiya het vroeg in Februarie tydens 'n openbare vergadering in Windhoek verduidelik die eksplorasie is in sy kinderskoene en as die proses "met 'n rit vanaf Windhoek na Rundu vergelyk kan word, trek ReconAfrica nog nie eens by Okahandja nie".
Dit blyk uit die verslag ReconAfrica gaan 'n Explorer 860-voertuig gebruik omdat dit die grond en omgewing die minste versteur. Dit is van die nuutste tegnologie wat beskikbaar is.
Aan die positiewe kant word 'n inkomste vir die staatskas, meer werksgeleenthede, 'n groter vraag na openbare dienste en beter kennis van ondergrondse bronne soos water, minerale en geotermiese energie uitgewys.
Die verdere negatiewe impak is geraas en vibrasies langs die 450 km bestaande paaie waar die seismiese opnames gedoen gaan word. 'n Tydelike kamp gaan opgerig word en meer voertuie sal langs daardie roetes beweeg. Verder sal daar meer stof wees omdat baie van die paaie nie geteer is nie. Dít, tesame met meer brandstofdampe, sal die lugkwaliteit nadelig raak.
Volgens die verslag sal geen bome verwyder word om die kamp op te rig nie. Verder is die gebiede waar die opnames gedoen gaan word nie op olifanttroppe se migrasieroetes tussen die nasionale parke van die Khaudum en Mangetti nie, lui die verslag.
Wat grondwaterbesoedeling betref, toon die studie die voorgenome opnamegebied en die tydelike kamp val buite gebied die beskermde grondwatergebied.
Volgens mnr. Romeo Muyunda, woordvoerder van die omgewingsministerie, het belanghebbende partye tot 17:00 op Vrydag 23 April tyd om die verslag te bestudeer en insette te lewer.
Stuur 'n e-pos na Muyunda by [email protected] vir 'n skakel na die Dropbox-lêer waar die dokumente beskikbaar is. Dit kan ook afgehaal word by die ministerie se hoofkantoor in Windhoek by kamer D2-11 op die eerste vloer.